CELEX: 
Language: el
Date: 2021-12-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../ ΤΗΣ ΕΠΙΤΡΟΠΗΣ για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε λοιπούς λαμπτήρες εκκενώσεως για ειδικούς σκοπούς

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική και επιστημονική πρόοδο, το παράρτημα III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (στο εξής: οδηγία RoHS). Η τροποποίηση αφορά εξαίρεση, επί του παρόντος καταχώριση 4(στ), για ειδικές εφαρμογές που περιέχουν υδράργυρο σε λοιπούς λαμπτήρες εκκενώσεως για ειδικούς σκοπούς.
            
            
               Η οδηγία RoHS περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (στο εξής: ΗΗΕ), όπως προβλέπεται στο άρθρο 4. Δέκα ουσίες υπόκεινται σήμερα σε περιορισμό και απαριθμούνται στο παράρτημα ΙΙ της οδηγίας RoHS: μόλυβδος, υδράργυρος, κάδμιο, εξασθενές χρώμιο, πολυβρωμοδιφαινύλια (PBB), πολυβρωμοδιφαινυλαιθέρες (PBDE), φθαλικό δις(2-αιθυλεξύλιο) (DEHP), φθαλικό βενζύλιο βουτύλιο (BBP), φθαλικό διβουτύλιο (DBP) και φθαλικό διισοβουτύλιο (DIBP). Τα παραρτήματα III και IV παραθέτουν τα υλικά και τα κατασκευαστικά στοιχεία ΗΗΕ για ειδικές εφαρμογές οι οποίες εξαιρούνται από τους περιορισμούς χρήσης ουσιών που ορίζονται στο άρθρο 4 παράγραφος 1.
            
            
               Το άρθρο 5 της οδηγίας προβλέπει την προσαρμογή των παραρτημάτων III και IV στην επιστημονική και τεχνική πρόοδο, το οποίο μπορεί να περιλαμβάνει τη χορήγηση, την ανανέωση ή την ανάκληση των εξαιρέσεων. Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνον αν αυτό δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH)
                  2
                και μόνον αν οι εν λόγω εξαιρέσεις πληρούν οποιαδήποτε από τις ακόλουθες προϋποθέσεις: i) είναι επιστημονικώς ή τεχνικώς ανέφικτη η εξάλειψη ή υποκατάσταση της ουσίας μέσω αλλαγών στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II· ii) δεν διασφαλίζεται η αξιοπιστία των υποκατάστατων· iii) οι συνολικές αρνητικές επιπτώσεις της υποκατάστασης της ουσίας για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών. 
            
            
               Οι αποφάσεις σχετικά με τις εξαιρέσεις και τη διάρκειά τους πρέπει επίσης να λαμβάνουν υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης. Οι αποφάσεις για τη διάρκεια των εξαιρέσεων πρέπει να λαμβάνουν υπόψη κάθε ενδεχόμενο δυσμενή αντίκτυπο στην καινοτομία. Όπου απαιτείται, για την εκτίμηση του συνολικού αντίκτυπου της εξαίρεσης, πρέπει να εφαρμόζεται η φιλοσοφία κύκλου ζωής. 
            
            
               Το άρθρο 5 παράγραφος 1 στοιχείο α) ορίζει επίσης ότι, για να συμπεριλάβει στους καταλόγους των παραρτημάτων ΙΙΙ και IV υλικά και κατασκευαστικά στοιχεία ΗΗΕ για ειδικές εφαρμογές, η Επιτροπή πρέπει να εκδίδει επιμέρους κατ’ εξουσιοδότηση πράξεις. Το άρθρο 5 παράγραφος 3 και το παράρτημα V περιγράφουν τη διαδικασία υποβολής αιτήσεων που αφορούν τις εξαιρέσεις.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή έλαβε αιτήσεις
                  3
                από οικονομικούς φορείς για τη χορήγηση ή την ανανέωση εξαιρέσεων δυνάμει του άρθρου 5 παράγραφος 3 και του παραρτήματος V της οδηγίας RoHS.
            
            
               Η ισχύουσα εξαίρεση 4(στ) του παραρτήματος ΙΙΙ επιτρέπει τη χρήση υδραργύρου σε λοιπούς λαμπτήρες εκκενώσεως για ειδικούς σκοπούς οι οποίοι δεν αναφέρονται ειδικά στο παρόν παράρτημα.
            
            
               Τον Ιανουάριο του 2015 η Επιτροπή έλαβε τρεις αιτήσεις για ανανέωση της εν λόγω εξαίρεσης. Ο ένας αιτών ισχυρίστηκε ότι η υποκατάσταση του υδραργύρου στους λαμπτήρες που καλύπτονται από την εν λόγω εξαίρεση είναι επιστημονικώς ή τεχνικώς ανέφικτη
                  4
               , ενώ οι άλλοι δύο αιτούντες εστίασαν τις αιτήσεις τους σε ειδικές εφαρμογές όπως οι λαμπτήρες εκκενώσεως υψηλής έντασης
                  5
                και οι λαμπτήρες που χρησιμοποιούνται για διεργασίες στερεοποίησης/πολυμερισμού και για απολύμανση
                  6
               , για τους ίδιους λόγους σύμφωνα με τους οποίους η υποκατάσταση είναι επιστημονικώς και τεχνικώς ανέφικτη. Σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει μέχρις ότου η Επιτροπή αποφασίσει επί της αίτησης ανανέωσης.
            
            
               Η Επιτροπή, προκειμένου να αξιολογήσει την αίτηση για ανανέωση της εν λόγω εξαίρεσης, διεξήγαγε μελέτη
                  7
                τον Ιούνιο του 2015, η οποία ολοκληρώθηκε το 2016, με σκοπό τη διενέργεια της απαιτούμενης τεχνικής και επιστημονικής αξιολόγησης, καθώς και διαδικτυακή διαβούλευση διάρκειας οκτώ εβδομάδων με τα ενδιαφερόμενα μέρη
                  8
               . Πέραν της εν λόγω μελέτης, στην οποία αξιολογήθηκαν τα εκτενή τεχνικά και επιστημονικά στοιχεία και οι παρατηρήσεις που υποβλήθηκαν, όπως τεκμηριώνεται στην έκθεση της μελέτης, η Επιτροπή προέβη το 2019
                  9
                σε επικαιροποίηση της μελέτης του 2016, με επίκεντρο την αξιολόγηση του κοινωνικοοικονομικού αντίκτυπου και τη διαθεσιμότητα υποκατάστατων σε σχέση με αυτή την εξαίρεση και άλλες εξαιρέσεις. Η τελική έκθεση της μελέτης δημοσιεύτηκε
                  10
                και τα ενδιαφερόμενα μέρη ενημερώθηκαν σχετικά.
            
            
               Η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS κατά τη διάρκεια των συναντήσεων εμπειρογνωμόνων της 1ης Σεπτεμβρίου 2016, της 29ης Οκτωβρίου 2018 και της 21ης Οκτωβρίου 2019, προκειμένου να συγκεντρώσει τις απόψεις των κρατών μελών σχετικά με τις προτάσεις σύμφωνα με τα συμπεράσματα των αξιολογήσεων. Προέβη σε όλες τις διαδικαστικές ενέργειες που απαιτούνται για τις εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7 της οδηγίας RoHS
                  11
               . Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις ενέργειες που αναλήφθηκαν.
            
            
               Στην υποστηρικτική μελέτη επισημαίνονται τα εξής:
            
            
               ·Η εξαίρεση καλύπτει ευρύ φάσμα εφαρμογών, όπως πολλά είδη λαμπτήρων υπεριώδους φωτός (π.χ. λαμπτήρες για διεργασίες στερεοποίησης, λαμπτήρες για φωτοχημικές διεργασίες, ανάπτυξη πολυμερών), λαμπτήρες προβολέων, λαμπτήρες φυτοκομίας, κ.ά.
            
            
               ·Τα υποκατάστατα χωρίς υδράργυρο θεωρείται ότι είναι διαθέσιμα σε επίπεδο συστήματος [για χρήση σε νέα φωτιστικά σώματα διόδων φωτοεκπομπής (LED)], όμως τα εν λόγω υποκατάστατα έχουν διάφορους περιορισμούς και δεν μπορούν να χρησιμοποιηθούν στα πολυάριθμα είδη υφιστάμενων λαμπτήρων εκκενώσεως για ειδικούς σκοπούς (αντικατάσταση κατασκευαστικού στοιχείου).
            
            
               ·Επί του παρόντος, η υποκατάσταση του υδραργύρου στις σχετικές εφαρμογές είναι τεχνικά ανέφικτη και η ισχύουσα εξαίρεση θα πρέπει να ανανεωθεί. Ωστόσο, όπου είναι δυνατόν, οι εφαρμογές θα πρέπει να εξειδικευτούν περαιτέρω. Όσον αφορά ένα τμήμα της εξαίρεσης, ήδη μπορούν να καθοριστούν λεπτομερέστερα οι εφαρμογές στις οποίες δεν μπορεί να υποκατασταθεί ο υδράργυρος. Σε αυτές τις περιπτώσεις θα πρέπει να εφαρμόζεται η μέγιστη περίοδος ισχύος της εξαίρεσης. Η προηγούμενη διατύπωση της εξαίρεσης αναφορικά με τους «λοιπούς λαμπτήρες εκκενώσεως για ειδικούς σκοπούς οι οποίοι δεν αναφέρονται ειδικά» εξακολουθεί να είναι απαραίτητη για τις χρήσεις που δεν καλύπτονται από τη συγκεκριμένη διατύπωση, ωστόσο η εν λόγω εξαίρεση θα πρέπει να παραταθεί για χρονικό διάστημα μικρότερο της μέγιστης πενταετούς περιόδου, δεδομένων των προοπτικών περιορισμού της εξαίρεσης στο μέλλον. 
            
            
               ·Εν κατακλείδι, από τις επιστημονικές και τεχνικές αξιολογήσεις, συμπεριλαμβανομένων των διαβουλεύσεων με τα ενδιαφερόμενα μέρη, προκύπτει ότι τα κριτήρια της αναδιατυπωμένης εξαίρεσης 4(στ) εξακολουθούν να πληρούνται, δεδομένου ότι δεν υπάρχουν ακόμη διαθέσιμα αξιόπιστα υποκατάστατα. Από τα αποτελέσματα της αξιολόγησης προέκυψε επίσης ότι η ανανέωση της εξαίρεσης δεν θα αποδυναμώσει το επίπεδο προστασίας του περιβάλλοντος και της υγείας που παρέχεται από τον κανονισμό REACH, σύμφωνα με το άρθρο 5 της οδηγίας 2011/65/ΕΕ. 
            
            
               Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύτηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Κατά τη διάρκεια της διαβούλευσης σχετικά με το σχέδιο πράξης ελήφθησαν 36 εισηγήσεις. Τα ζητήματα που τέθηκαν εξετάστηκαν και, ως εκ τούτου, το σχέδιο πράξης τροποποιήθηκε.
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση οδηγία ανανεώνει την εξαίρεση 4(στ) που περιλαμβάνεται στο παράρτημα III της οδηγίας 2011/65/ΕΕ σχετικά με τη χρήση υδραργύρου σε ειδικές εφαρμογές. 
            
            
               Η αξιολόγηση της Επιτροπής, η οποία βασίστηκε στις υποστηρικτικές μελέτες και διαβουλεύσεις, κατέληξε στο συμπέρασμα ότι η αίτηση εξαίρεσης πληροί τουλάχιστον ένα από τα κριτήρια που καθορίζονται στο άρθρο 5 παράγραφος 1 στοιχείο α) της οδηγίας RoHS, το οποίο δικαιολογεί την παράταση της εξαίρεσης: ο υδράργυρος δεν μπορεί να υποκατασταθεί με αξιόπιστο τρόπο στις κατηγορίες των λαμπτήρων που καλύπτονται από την εν λόγω εξαίρεση. 
            
            
               Εν ολίγοις, οι προϋποθέσεις της εξαίρεσης πληρούνται και η εξαίρεση 4(στ) θα πρέπει να ανανεωθεί. Με βάση το συμπέρασμα της αξιολόγησης, προκειμένου να περιοριστεί η εξαίρεση υπό το πρίσμα των προοπτικών υποκατάστασης, το ισχύον ευρύτερο μέρος της εξαίρεσης θα πρέπει να ανανεωθεί για μικρότερη διάρκεια τριών ετών [καταχώριση 4(στ)-I].  Όπου είναι δυνατόν, το πεδίο εφαρμογής της εξαίρεσης θα πρέπει επίσης να περιοριστεί σε ειδικές εφαρμογές ως εξής: 
            
            
               ·4(στ)-II: Υδράργυρος σε λαμπτήρες ατμού υδραργύρου υψηλής πίεσης που χρησιμοποιούνται σε συσκευές προβολής οι οποίες απαιτούν φωτεινότητα ≥2 000 ANSI lumen·
            
            
               ·4(στ)-III: Υδράργυρος σε λαμπτήρες ατμού νατρίου υψηλής πίεσης που χρησιμοποιούνται σε φωτισμό φυτοκομίας·
            
            
               ·4(στ)-IV: Υδράργυρος σε λαμπτήρες που εκπέμπουν φως στο υπεριώδες τμήμα του φάσματος.
            
            
               Ο περιορισμός του πεδίου εφαρμογής της εξαίρεσης κατ’ αυτόν τον τρόπο συμβαδίζει με την προσέγγιση που διατυπώνεται στην αιτιολογική σκέψη 19 της οδηγίας RoHS, σύμφωνα με την οποία οι εξαιρέσεις θα πρέπει να είναι περιορισμένης κλίμακας και διάρκειας, ώστε να επιτευχθεί η σταδιακή εξάλειψη των επικίνδυνων ουσιών από τον ΗΗΕ. Εφόσον απαιτείται, ο κατάλογος των ειδικών εφαρμογών θα πρέπει να προσαρμοστεί περαιτέρω στο μέλλον.
            
            
               Οι ημερομηνίες λήξης ισχύος αυτής της εξαίρεσης καθορίζονται σύμφωνα με το άρθρο 5 παράγραφος 2 πρώτο εδάφιο. Όπως συμπεραίνει η αξιολόγηση, ο βαθμός ανάπτυξης των υποκατάστατων δικαιολογεί την ανανέωση της εξαίρεσης για τη μέγιστη περίοδο ισχύος πέντε ετών για τις ειδικές εφαρμογές. Για το ευρύτερο μέρος της καταχώρισης 4(στ)-Ι που αφορά τους «λοιπούς λαμπτήρες εκκενώσεως για ειδικούς σκοπούς οι οποίοι δεν αναφέρονται ειδικά», η περίοδος ισχύος θα πρέπει να οριστεί στα τρία έτη. Οι περίοδοι ισχύος δεν αναμένεται να έχουν δυσμενή αντίκτυπο στην καινοτομία. 
            
            
               Η νομική πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, ειδικότερα με σκοπό την κάλυψη των απαιτήσεων του άρθρου 5 παράγραφος 1 στοιχείο α).
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος και, αφετέρου, η ευθυγράμμιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο επιτρέπει τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Η κατ’ εξουσιοδότηση οδηγία δεν έχει επιπτώσεις στον προϋπολογισμό της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../… ΤΗΣ ΕΠΙΤΡΟΠΗΣ
            
            
               της 13.12.2021
            
            
               για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε λοιπούς λαμπτήρες εκκενώσεως για ειδικούς σκοπούς  
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  12
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
         
         
            
               (1)Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Ο περιορισμός αυτός δεν ισχύει για ορισμένες εξαιρούμενες εφαρμογές που παρατίθενται στο παράρτημα III της εν λόγω οδηγίας.
            
            
               (2)Οι κατηγορίες ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
            
            
               (3)Ο υδράργυρος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. 
            
            
               (4)Με την απόφαση 2010/571/ΕΕ
                  13
               , η Επιτροπή χορήγησε, μεταξύ άλλων, εξαίρεση για τη χρήση υδραργύρου σε λοιπούς λαμπτήρες εκκενώσεως για ειδικούς σκοπούς οι οποίοι δεν αναφέρονται ειδικά (στο εξής: εξαίρεση), η οποία πλέον απαριθμείται ως εξαίρεση 4(στ) στο παράρτημα III της οδηγίας 2011/65/ΕΕ. Η εξαίρεση επρόκειτο να λήξει στις 21 Ιουλίου 2016, σύμφωνα με το άρθρο 5 παράγραφος 2 δεύτερο εδάφιο στοιχείο α) της εν λόγω οδηγίας. 
            
            
               (5)Η λειτουργία του υδραργύρου σε λαμπτήρες εκκενώσεως αερίων για ειδικούς σκοπούς σχετίζεται με τη διεργασία εκπομπής φωτός που μετατρέπει την ηλεκτρική ενέργεια σε φως. 
            
            
               (6)Στις 15 Ιανουαρίου 2015 η Επιτροπή έλαβε διάφορες αιτήσεις για ανανέωση της εξαίρεσης (στο εξής: αιτήσεις ανανέωσης), εντός της προθεσμίας που ορίζεται στο άρθρο 5 παράγραφος 5 της οδηγίας 2011/65/ΕΕ. Σύμφωνα με το άρθρο 5 παράγραφος 5 της οδηγίας 2011/65/ΕΕ, η εξαίρεση εξακολουθεί να ισχύει έως ότου ληφθεί απόφαση σχετικά με την αίτηση ανανέωσης.
            
            
               (7)Η αξιολόγηση των αιτήσεων ανανέωσης, η οποία έλαβε υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης, κατέληξε στο συμπέρασμα ότι η υποκατάσταση ή η εξάλειψη του υδραργύρου στις εφαρμογές τις οποίες αφορά η εξαίρεση είναι επί του παρόντος τεχνικώς ανέφικτη. Ωστόσο, δεδομένων των προοπτικών υποκατάστασης που περιορίζουν την εξαίρεση στο μέλλον, είναι σκόπιμο να χορηγηθεί ανανέωση της εξαίρεσης μόνο για περίοδο τριών ετών. Η αξιολόγηση κατέληξε επίσης στο συμπέρασμα ότι είναι δυνατόν να καθοριστούν περαιτέρω οι εφαρμογές που πληρούν τις προϋποθέσεις για ανανέωση της εξαίρεσης σύμφωνα με τα κριτήρια που ορίζονται στο άρθρο 5 παράγραφος 1 στοιχείο α) της οδηγίας 2011/65/ΕΕ λόγω της ειδικής λειτουργίας και τομέα εφαρμογής τους, και συγκεκριμένα οι λαμπτήρες ατμού υδραργύρου υψηλής πίεσης που χρησιμοποιούνται σε συσκευές προβολής, οι λαμπτήρες που χρησιμοποιούνται σε φωτισμό φυτοκομίας και οι λαμπτήρες που εκπέμπουν φως στο υπεριώδες τμήμα του φάσματος. Για τις εν λόγω ειδικές εφαρμογές, η εξαίρεση θα πρέπει να ανανεωθεί για μέγιστη περίοδο πέντε ετών. Η αξιολόγηση περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ. Οι παρατηρήσεις που ελήφθησαν κατά τη διάρκεια αυτών των διαβουλεύσεων δημοσιοποιήθηκαν σε ειδικό ιστότοπο.
            
            
               (8)Η εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  14
                και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ’ αυτόν. 
            
            
               (9)Ενόψει των αποτελεσμάτων των εν εξελίξει προσπαθειών για την εξεύρεση αξιόπιστου υποκατάστατου, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία. 
            
            
               (10)Επομένως, η οδηγία 2011/65/ΕΕ θα πρέπει να τροποποιηθεί αναλόγως,  
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2 
            
            
               1)Τα κράτη μέλη θεσπίζουν και δημοσιεύουν, το αργότερο την [τελευταία ημέρα του έκτου μήνα από την ημερομηνία έναρξης ισχύος της παρούσας οδηγίας], τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του έκτου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2)Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            
               Άρθρο 4 
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 13.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Lighting_ 
                  Europe /4f_LE_RoHS_Exemption_Req_Final.pdf
                   .
               
               
                  
                     (5)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Vske/4f_201412-09_RoHS_Application_VskE.pdf
                   .
               
               
                  
                     (6)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/VDMA/4f_VDM A_excempt_req_4f_RoHS_16Jan14.pdf
                   .
               
               
                  
                     (7)
                  
                        Η τελική έκθεση της μελέτης είναι διαθέσιμη στη διεύθυνση: 
                  https://op.europa.eu/el/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (8)
                  
                        Περίοδος διαβούλευσης: 21 Αυγούστου 2015 έως 16 Οκτωβρίου 2015, 
                  https://rohs.exemptions.oeko.info
                  .
               
               
                  
                     (9)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
               
               
                  
                     (10)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     .
                  
               
               
                  
                     (11)
                  
                        Στον 
                  ιστότοπο της Επιτροπής
                   παρατίθεται κατάλογος των απαιτούμενων διοικητικών ενεργειών. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση: 
                  https://webgate.ec.europa.eu/regdel/#/home
                  .
               
               
                  
                     (12)
                  
                        ΕΕ L 174 της 1.7.2011, σ. 88.
               
               
                  
                     (13)
                  
                        Απόφαση της Επιτροπής 2010/571/ΕΕ, της 24ης Σεπτεμβρίου 2010, για τροποποίηση, με σκοπό την προσαρμογή στην επιστημονική και τεχνική πρόοδο του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις για τις χρήσεις του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων ή των πολυβρωμο-διφαινυλαιθέρων (ΕΕ L 251 της 25.9.2010, σ. 28).
               
               
                  
                     (14)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Στο παράρτημα III της οδηγίας 2011/65/ΕΕ, η καταχώριση 4(στ) αντικαθίσταται από το ακόλουθο κείμενο:
            
            
                     
                        Εξαίρεση
                     
                  
                  
                     
                        Πεδίο εφαρμογής και ημερομηνίες εφαρμογής
                     
                  
               
                     
                        «4(στ)-I
                     
                  
                  
                     
                        Υδράργυρος σε λοιπούς λαμπτήρες εκκενώσεως για ειδικούς σκοπούς οι οποίοι δεν αναφέρονται ειδικά στο παρόν παράρτημα
                     
                  
                  
                     
                        Λήγει στις [Υπηρεσία Εκδόσεων: 3 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        4(στ)-II
                     
                  
                  
                     
                        Υδράργυρος σε λαμπτήρες ατμού υδραργύρου υψηλής πίεσης που χρησιμοποιούνται σε συσκευές προβολής οι οποίες απαιτούν φωτεινότητα ≥2 000 ANSI lumen
                     
                  
                  
                     
                        Λήγει στις [Υπηρεσία Εκδόσεων: 5 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        4(στ)-III
                     
                  
                  
                     
                        Υδράργυρος σε λαμπτήρες ατμού νατρίου υψηλής πίεσης που χρησιμοποιούνται σε φωτισμό φυτοκομίας
                     
                  
                  
                     
                        Λήγει στις [Υπηρεσία Εκδόσεων: 5 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]
                     
                  
               
                     
                        4(στ)-IV
                     
                  
                  
                     
                        Υδράργυρος σε λαμπτήρες που εκπέμπουν φως στο υπεριώδες τμήμα του φάσματος 
                     
                     
                  
                  
                     
                        Λήγει στις [Υπηρεσία Εκδόσεων: 5 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]